ועדת הפנים והגנת הסביבה, כנסת 23, פרוטוקול מספר 80, 2020-10-14 09:00

מיכל (מיקי) חיימוביץ': בוקר טוב לכולם, אנחנו פותחים ישיבה של ועדת הפנים, והיום אנחנו אמורים לאשר תקנות הסדרת העיסוק בהדברה תברואית (תוכנית הכשרה ובחינות), התש"ף-2020.

מיכל (מיקי) חיימוביץ': אני חושבת שכל מי שעוסק בנושא הזה וכל מי שחושב על הדברה ביתית, יש בזיכרונו את אותו זיכרון מזעזע של המקרה הנורא בירושלים שבו מתו, אם אני לא טועה, שני ילדים, נכון?

קריאה: שתי בנות.

מיכל (מיקי) חיימוביץ': שתי בנות כתוצאה מהדברה לא מקצועית, ואין ספק שהנושא הזה הוא נושא שחשוב מאוד להסדיר אותו, חשוב מאוד שהאנשים שעושים את העבודה הזאת יהיו אנשים מקצועיים שיעברו את ההכשרה, ושהדבר הזה ייעשה באחריות המקסימלית גם מבחינה בריאותית וגם מבחינה סביבתית.

מיכל (מיקי) חיימוביץ': והתקנות האלו שאנחנו הולכים לדון בהן היום הן בדיוק התקנות שאמורות לסדר את ההכשרה של אנשים במקצוע הזה.

מיכל (מיקי) חיימוביץ': מי שהגיש את התקנות האלו בפנינו הוא המשרד להגנת הסביבה.

מיכל (מיקי) חיימוביץ': אלון זקס איתנו?

אלון זקס: בוקר טוב, מיקי.

מיכל (מיקי) חיימוביץ': בוקר טוב, אלון.

מיכל (מיקי) חיימוביץ': אם אתה רוצה כמה מילים בפתח הישיבה, לפני שמתחילים לעבור על - - -

אלון זקס: בוקר טוב לכולם.

אלון זקס: איתי נמצאת גם ראש האגף, ד"ר גל זגרון, הלשכה המשפטית, מי שעשה את ה-RIA, רמי שמלווה את ההכשרה, וכל אנשי המקצוע.

אלון זקס: אם צריך אחרי זה פירוט, אז בשמחה.

אלון זקס: אני אגיד כמה מילות רקע.

אלון זקס: אנחנו בעצם מסדירים את הנושא של עיסוק בהדברה תברואית.

אלון זקס: עשינו את זה במסגרת חוק ראשי שהעברנו ב-2016, שמכוחו אנחנו מביאים גם את התקנות של היום.

אלון זקס: הייתה לחוק הזה תקופת מעבר של שלוש שנים שנגמרה לפני כשנה, וכבר עכשיו אנחנו יכולים לראות, אם אנחנו משווים את המצב בין היום לבין המצב שהיה לפני כניסת החוק לתוקף, שינוי משמעותי מאוד בכל הנושא של העיסוק בהדברה, ואנחנו חושבים שזה נכון וטוב.

אלון זקס: אנחנו רוצים להעלות את קרנם של המדבירים, להפוך אותם למקצועיים יותר ולייצר סטנדרטים שלא היו עד עכשיו בנושא הזה.

אלון זקס: הסט הזה של התקנות בעצם מסדיר את כל ההכשרה, את ההכרה בגופים שיוכלו להכשיר, את מה יצטרך כל מדביר ללמוד לפי העניין, וייתן את כל המסגרת ואת הפלטפורמה הנכונה והטובה שיאפשרו לנו אחרי זה להוציא לשוק מדבירים טובים יותר, מקצועיים יותר, שיעברו הכשרות, ואנחנו נמצאים בסוף של תהליך.

אלון זקס: יש לנו עוד הרבה עבודה על היישום של החוק, אבל אין ספק שהתקנות האלה שמות אותנו במקום אחר, החל מכניסתן לתוקף.

אלון זקס: עד כאן.

אלון זקס: אם נרצה להעמיק בזה, אז נשמח לעשות זאת.

לירון אדלר מינקה: פרסמנו את זה לפני ראש השנה, את התקנות.

מיכל (מיקי) חיימוביץ': לפני ראש השנה, ואני רוצה להגיד לכם שזה לא יתכן שאתם מגישים את ההערות שלכם בבוקר של הדיון.

מיכל (מיקי) חיימוביץ': זה לא תקין.

מיכל (מיקי) חיימוביץ': אי אפשר להתייחס להערות ברצינות כשהן מוגשות דקה לפני תחילת הדיון.

מיכל (מיקי) חיימוביץ': זאת לא דרך עבודה מקובלת.

מיכל (מיקי) חיימוביץ': אנחנו נראה את ההערות האלה, אבל אני אומרת מראש, זאת לא עבודה רצינית.

מיכל (מיקי) חיימוביץ': היה לכם מספיק זמן להגיש את ההערות האלה מבעוד מועד.

מיכל (מיקי) חיימוביץ': אני מציעה, לירון, היועצת המשפטית שלנו, שנתחיל לעבור פרק-פרק, ונדון בהם.

מיכל (מיקי) חיימוביץ': מי שיש לו הערות ספציפיות לפרק, אני מציעה שיכתוב את זה בצ'אט ואנחנו נשמע אותו.

לירון אדלר מינקה: "תקנות הסדרת העיסוק בהדברה תברואית (תוכנית הכשרה ובחינות), התש"ף

לירון אדלר מינקה: –2020

לירון אדלר מינקה: אלה בעצם הגדרות שמשתמשים בהן בהמשך, אז אני מציעה שנקרא כבר את הפרק המהותי.

מיכל (מיקי) חיימוביץ': כן, נכון.

מיכל (מיקי) חיימוביץ': הטופס נמצא בסוף, כמו כל הטפסים בסוף, נכון?

לירון אדלר מינקה: כן.

לירון אדלר מינקה: השארנו את הסעיפים.

לירון אדלר מינקה: פשוט, מבחינה נושאית, את הנושא של המועדים של הבקשה הראשונה העברנו לכאן, ואחר כך עשינו תקנה שעניינה שינויים בתוכנית ההכשרה.

לירון אדלר מינקה: אז אלה שינויים בנוסח.

מיכל (מיקי) חיימוביץ': רגע, יש פה מישהו שרוצה להתייחס לתקנה 5.

לירון אדלר מינקה: אז נעצור פה?

מיכל (מיקי) חיימוביץ': כן, נעצור רגע.

מיכל (מיקי) חיימוביץ': דוד דרור מבקש להתייחס לתקנה 5, לאיזה סעיף?

דוד דרור: שלום לכולם.

דוד דרור: אני עו"ד דוד דרור ואני היועץ המשפטי החיצוני של ארגון המדבירים.

דוד דרור: כן, אני רק אסביר.

דוד דרור: כל ההערות האלה הן לא הערות חדשות.

דוד דרור: מדובר בהערות שהועברו כבר ב-2018 לרגולטור, כולן ללא יוצא מן הכלל, והמטרה של המסמך הייתה שזה יהיה מול העיניים שלכם.

דוד דרור: זה הכול.

דוד דרור: לא היה פה עניין להפתיע.

דוד דרור: כל ההערות מופיעות בדוח הרגולציה שהונח בפני הוועדה כהכנה לדיון של היום.

דוד דרור: אין פה טענות חדשות.

מיכל (מיקי) חיימוביץ': אבל אדוני, אתה צריך להבין, כשוועדה מתכנסת לדון בדברים האלה, וזו ועדה חדשה וטרייה יחסית, חברי הכנסת, חברי הוועדה צריכים לקבל את הדברים האלה מול עיניהם.

מיכל (מיקי) חיימוביץ': כלומר, אם יש לכם התייחסות, ואתה אומר שההתייחסויות האלה הן אותן התייחסויות משנת 2018, אז מה הייתה הבעיה שלכם לשגר אותן לוועדה לפני שבועיים?

מיכל (מיקי) חיימוביץ': סליחה, אבל אני רואה בזה התנהלות לא נאותה.

מיכל (מיקי) חיימוביץ': מה אתה מצפה, שאנחנו נקבל את ההערות שלכם ב-8:00 בבוקר ונלמד אותן?

דוד דרור: שוב, ההערות האלה, הייתה רק מטרה שזה יהיה מול העיניים שלכם מבחינת סדר.

דוד דרור: לא היה פה עניין - - -

מיכל (מיקי) חיימוביץ': בסדר, אבל חברי הכנסת שדנים כל יום בשמונה נושאים שונים, לא יכולים לקבל את זה בבוקר.

מיכל (מיקי) חיימוביץ': המינימום זה לתת להם את זה כמה ימים לפני.

מיכל (מיקי) חיימוביץ': טוב, בוא לעניין.

דוד דרור: טוב, נתמקד.

דוד דרור: אני מדבר על תקנה 5(4) ו-5(5).

דוד דרור: ארגון המדבירים יחד עם מספר מלומדים שגם הם הוציאו את עמדתם לרגולטור מבעוד מועד, טוענים שהתפקיד של המרכז המקצועי שמופיע בתקנה 5(4) והתפקיד שלו מוגדר כאמון על ניהול תוכנית ההכשרה, אז דרישת הסף לתפקיד היא מקלה מדי ולא מספקת.

דוד דרור: כלומר, מדובר באדם שאמור להיות בקי ומעורה עד רמת הפיפס, ומעודכן בכל ההתפתחויות בנושא ההדברה ומסוגל לפקח על העניין הזה.

דוד דרור: ובעצם ההגדרה פה היא רק אדם שיש לו תעודת בגרות, ויש לו - - -

מיכל (מיקי) חיימוביץ': ניסיון של חמש שנים בהוראה או בהדרכה של קבוצות.

דוד דרור: לטעמנו, אם בן אדם אמון על ריכוז מקצועי של תוכנית הכשרה למדבירים, לכל הפחות צריך להיות לו תואר אקדמי ושהוא יהיה מעורה בפעילות מחקרית או אקדמית ככה שנוכל לפקח על הדבר הזה בצורה נאותה.

דוד דרור: ואנחנו חושבים שתנאי הסף הזה מקל מאוד.

דוד דרור: זה אדם שיש לו אחריות כבדה על הכתפיים והוא צריך להיות, לכל הפחות, בעל אוטוריטה ותואר אקדמי בעניין הזה.

דוד דרור: ולגבי סעיף 5(5), מבחינה משפטית אני לא מבין מה זה אומר בעלי ידע מוכח.

דוד דרור: מה זה ידע מוכח?

דוד דרור: צריך להגדיר פה בצורה מדויקת.

דוד דרור: גם כאן אנחנו חושבים שאותו ידע מוכח צריך להיות תואר אקדמי בתחומים הרלוונטיים.

מיכל (מיקי) חיימוביץ': אני חושבת שהכוונה פה היא ידע מוכח של ניסיון בשטח, לא?

לירון אדלר מינקה: כן.

מיכל (מיקי) חיימוביץ': תואר אקדמי לא בהכרח נותן אותו.

לירון אדלר מינקה: המרכז המקצועי, קודם כל, צריך שיהיה לו ניסיון של חמש שנים לפחות בהוראה או הדרכה של קבוצות בנושאים האלו.

לירון אדלר מינקה: אז קודם כל צריך חמש שנות ניסיון בהדרכה, זה תנאי סף.

לירון אדלר מינקה: מעבר לזה, יש שתי אפשרויות, או שיש לו תעודת בגרות ויש לו ניסיון של חמש שנים לפחות – יש לנו שלוש רמות של הדברה ומדביר צבאי.

לירון אדלר מינקה: אז יש לו לפחות חמש שנים ניסיון, לא ברמה הנמוכה אלא ברמות הגבוהות של ההדברה.

לירון אדלר מינקה: זו אפשרות אחת.

לירון אדלר מינקה: או אפשרות שהוא באמת עם תואר אקדמי ויש לו הכשרה מקצועית של חמש שנים.

לירון אדלר מינקה: זה צריך להיות או א' או ב'.

לירון אדלר מינקה: אני מציעה שהמשרד יתייחס לנושא הכשירות.

לירון אדלר מינקה: המרצים שהם בעלי ידע מוכח, צריך שיהיה להם ניסיון בהדברה מן הסתם, והם צריכים להיות עם מיומנויות הדרכה, אבל אני מציעה שהמשרד יתייחס למה שהוא הולך לבחון בהקשר הזה.

מיכל (מיקי) חיימוביץ': מי מהמשרד רוצה להתייחס לזה?

רן סלבצקי: שלום, אני עו"ד רן סלבצקי מהלשכה המשפטית במשרד.

רן סלבצקי: אני רק אגיד שההערות בכתב שהועברו לנו על ידי ארגון המדבירים כבר לפני הרבה זמן לא התייחסו להערות הפרטניות האלה.

רן סלבצקי: אנחנו דווקא קיבלנו הערות מסוג הפוך שאומר שהתנאי שלנו מחמיר מדי וסוגר בפני אנשים את האפשרות להיות מרכז מקצועי של הכשרה, וניסינו להתגמש ולעמוד בסטנדרט מקצועי מספק אבל עדיין לאפשר לאנשים לעמוד בכך.

רן סלבצקי: אנחנו חושבים שזה ניסיון והשכלה מספקים להיות מרכז מקצועי.

רן סלבצקי: בסוף מדובר על מאפיינים די ספציפיים.

רן סלבצקי: צריך למצוא בן אדם שיש לו גם ניסיון בהדרכה, גם רישיון מדביר, או רקע מקצועי קונקרטי בהדברה והשכלה של תואר ראשון במדעים או בהנדסה.

רן סלבצקי: גם במאפיינים האלה אני לא בטוח שיהיה קל למצוא מרכזים מקצועיים לכל הגופים.

מיכל (מיקי) חיימוביץ': נכון.

רן סלבצקי: ובאופן כללי, גורמי המקצוע אצלנו חושבים שזה מספק אם עומדים בכל התנאים האלה.

רן סלבצקי: אנחנו נראה בסוף, בהוראות המעבר, שיש לנו גם הצעה להתייחסות לאנשים שעושים בפועל תפקיד דומה כבר הרבה שנים ולא עומדים בתנאים האלה, אבל אני מציע שנדון בזה אחר כך.

רן סלבצקי: לגבי המרצים, צריך לזכור שיש הרבה מקצועות ושונות גדולה בין המרצים, ולכן אנחנו לא יכולים לפרט.

רן סלבצקי: מדריך עזרה ראשונה, יכול להיות שהידע המוכח שלו יהיה ניסיון בהכשרה להיות פרמדיק או בהכשרה להעביר קורסים בעזרה ראשונה; מרצה לטוקסיקולוגיה ולבטיחות יצטרך רקע וניסיון בבטיחות; בחלק מהמקרים יידרש בעיקר רקע אקדמי כי זה יותר רלוונטי, ובחלק מהמקרים, כמו הכשרה מעשית של הדברה, יידרש ניסיון מקצועי יותר רלוונטי.

רן סלבצקי: ולכן בעצם בבקשה להכרה אנחנו נצטרך לבחון כל מרצה בהתאם לנושאים שעליהם הוא יבקש להרצות.

לירון אדלר מינקה: אבל בכל מקרה, כשמגיעה אליכם בקשה להכרה אתם תבחנו את כל המרצים שבתוכנית וגם לגבי המרכז המקצועי אם הם עומדים מבחינת

לירון אדלר מינקה: כם בתנאים?

רן סלבצקי: נכון.

לירון אדלר מינקה: זאת אומרת, תהיה בדיקה פרטנית של המשרד על כל משרד שמבקש הכרה.

לירון אדלר מינקה: נכון?

רן סלבצקי: נכון.

מיכל (מיקי) חיימוביץ': נראה לך שהדרישה של תואר אקדמי תקשה מאוד על מציאת אנשים שגם עובדים כמדבירים וגם יש להם?

מיכל (מיקי) חיימוביץ': - - -

רן סלבצקי: לא.

רן סלבצקי: אבל אני מניח שמישהו שיש לו ניסיון מקצועי, שעסק בפועל לפחות חמש שנים ברמת הרישיון הגבוהה יותר בהדברה, ויש לו ניסיון בהדרכה, יכול לקחת על עצמו את זה.

רן סלבצקי: אני חושב שבגרסאות קודמות אנחנו גם דרשנו תואר אקדמי כתנאי סף, וקיבלנו על זה הערות שהחלטנו לקבל אותן, שבכל זאת לאפשר למישהו עם ניסיון מקצועי מספק לרכז מקצועית את התוכנית.

מיכל (מיקי) חיימוביץ': טוב.

מיכל (מיקי) חיימוביץ': אני נוטה לקבל את זה.

מיכל (מיקי) חיימוביץ': נמשיך.

מיכל (מיקי) חיימוביץ': מה זאת אומרת?

מיכל (מיקי) חיימוביץ': איך תיבדק נוכחות?

לירון אדלר מינקה: לדעתי יש על זה אחר כך התייחסות לזה.

מיכל (מיקי) חיימוביץ': אוקיי.

מיכל (מיקי) חיימוביץ': לירון, לפני שאת ממשיכה – נדב שמיר מהמועצה להשכלה גבוהה, אתה רוצה להתייחס לסוגיה הקודמת, של התואר האקדמי?

נדב שמיר: לא לגבי התואר האקדמי, אלא לגבי מוסד הכשרה שיכול להיות מוסד אקדמי.

נדב שמיר: אנחנו כמועצה להשכלה גבוהה מפקחים אומנם על מוסדות להשכלה גבוהה, אבל אנחנו מפקחים רק על התוכניות האקדמיות שמתקיימות במוסדות האקדמיים.

נדב שמיר: ולכן כאן מדובר, אני מניח, בלימודי תעודה, אז פשוט צריך לקחת בחשבון שהם לא מפוקחים על ידינו, ואם צריך פיקוח אז זה צריך להיעשות על ידי הגורמים המקצועיים.

מיכל (מיקי) חיימוביץ': מי אמור לפקח על כל הלימודים האלה?

מיכל (מיקי) חיימוביץ': מי הגוף המפקח על כל ההכשרות האלה?

לירון אדלר מינקה: המשרד להגנת הסביבה.

מיכל (מיקי) חיימוביץ': אלון, מי במשרד יהיה אחראי על הפיקוח על זה?

אלון זקס: אנחנו.

אלון זקס: זאת אומרת, יש לנו מישהו שזה בדיוק תפקידו עלי אדמות, לפקח על אותו הכשרות , לפקח על אותן מוסדות, לוודא שכל הנושאים האלה נכנסים ועומדים לפי התקנות.

אלון זקס: זאת אומרת, הוא זה שיעבוד מול המכללות, הוא זה שיעבוד מול המוסדות האלה, הוא זה שיבדוק אותם.

אלון זקס: זה ברור לחלוטין שאנחנו צריכים לפקח על זה על מנת שזה יהיה מפוקח כמו שצריך ויעבוד ויעמוד בסטנדרטים שלנו.

מיכל (מיקי) חיימוביץ': אני מבינה.

מיכל (מיקי) חיימוביץ': נדב, בבקשה.

נדב שמיר: אני אתייחס כי ראיתי שבסעיף 5 יש מוסדות שמקבלים הכרה אוטומטית כמו מוסדות להשכלה גבוהה ומוסדות להכשרה מקצועית שמפוקחים על ידי משרד העבודה - - -

מיכל (מיקי) חיימוביץ': איזה סעיף 5?

לירון אדלר מינקה: בעמוד 3.

נדב שמיר: סעיף 5(1).

נדב שמיר: המוסדות להשכלה גבוהה מקבלים הכרה אוטומטית.

נדב שמיר: הם לא דרושים להכרה על ידי הרשם.

לירון אדלר מינקה: אבל הם כן צריכים לעמוד - - - התנאים.

רן סלבצקי: אני מבקש להתייחס.

רן סלבצקי: אין בתקנות האלה הכרה במוסד.

רן סלבצקי: יש הכרה בתוכנית הכשרה.

רן סלבצקי: אבל בשביל להכיר בתוכנית הכשרה אנחנו צריכים שהמוסד יהיה מסוג מסוים.

רן סלבצקי: אין לנו כוונה לאצול או להפריט את הפיקוח שלנו למל"ג או למועצה להשכלה גבוהה.

רן סלבצקי: אלא זה רק קו בסיס שאומר, יש פה מוסד שיש לו רצינות מסוימת, יש לו ניסיון בהוראה, בהדרכה.

רן סלבצקי: אנחנו לא מצפים שהמל"ג יפקח על זה, אנחנו נפקח על זה.

רן סלבצקי: זו לא הכרה אוטומטית.

רן סלבצקי: אנחנו בכל מקרה נבדוק את כל התנאים האחרים שאנחנו עוברים עליהם בתקנות: המרצים שדיברנו עליהם, המרכז המקצועי, התכנים, הכול עלינו מבחינת האישור והפיקוח .

רן סלבצקי: זה רק קו סף שאנחנו יודעים שמדובר בגוף רציני בעולמות ההכשרה וההשכלה.

רן סלבצקי: ולכן הייתה חשובה ההבהרה הזאת גם למשרד העבודה, שהוא לא אחראי על הפיקוח ועל תוכנית ההכשרה, אלא אנחנו אחראים.

רן סלבצקי: וזה רק קו סף, במקום שמוסד חדש יצטרך להוכיח לנו שהוא יודע להכשיר ויודע להעביר שיעורים, אז אנחנו מקלים קצת על המוסדות האלה שעברו כבר תהליך הכרה דומה בנושאים האלה.

מיכל (מיקי) חיימוביץ': הבנתי.

מיכל (מיקי) חיימוביץ': שמואל מורן, רצית להתייחס.

שמואל מורן: רציתי לספר לכם מה קורה באמת בנושא הזה מניסיון של הרבה שנים.

מיכל (מיקי) חיימוביץ': אדוני, אתה יכול להציג את עצמך?

שמואל מורן: אני ד"ר שמואל מורן, כרגע יועץ גמלאי, עבדתי בערך 50 שנה סביב הנושא הזה, מתוך זה 20 וכמה שנים מול מדבירים, לימדתי בקורס את הנושא של מכרסמים וחולייתנים אחרים.

מיכל (מיקי) חיימוביץ': אני מבינה שיש לך הרבה ניסיון בתחום.

מיכל (מיקי) חיימוביץ': השאלה היא אם אתה רוצה להתייחס לתקנות כפי שהן או לספר לנו מה היה עד עכשיו, כי אנחנו מנסים לשנות את התקנות.

שמואל מורן: יש הרבה דברים.

שמואל מורן: לא צריך לשמוע רק אותי.

שמואל מורן: לכן אני מדבר רק על הנקודות שדוד התחיל להעלות.

שמואל מורן: הנושא של מרכז מול מרצים – עוד נדבר על המלמדים.

שמואל מורן: אבל כאשר אני הייתי מלמד ברמה מאוד גבוהה, זה קורס מאוד בסיסי, קורס שכבר בהתחלה ברור לכולם שצריך ללמד נושא רחב מאוד, מסובך מאוד, בעלי חיים מורכבים מאוד, והמאבק והטיפול בהם, כדי למנוע שימוש לא נכון בחומרי הדברה, שימוש שלא צריך, איך מנטרים דבר כזה, מסובך.

שמואל מורן: עכשיו עומדת מולי מערכת של מעביד, המוסד שמחזיק את הקורס, והמוסד הזה, אני עולה לו הרבה כסף.

שמואל מורן: ואז הוא אומר לי, אל תלמד את הכול, הקצב שלך איטי מדי.

שמואל מורן: היו כל הזמן מאבקים ביני לבין הממונה עליי, המרכז.

שמואל מורן: וזה לא משנה שהמרכז היה בתקופה מסוימת מטעם המשרד להגנת הסביבה או שהוא היה מטעם מוסד פרטי.

שמואל מורן: ולכן מאוד חשוב שהוא יבין למה זה לוקח זמן, למה זה מסובך, יבין מה אני מעביר.

שמואל מורן: אם הוא לא מבין מה אני עושה שם, אז איך הוא יכול – שיהיה לו גם דוקטורט, אין בעיה, אבל זה לא מספיק אם אין לו ניסיון והבנה.

מיכל (מיקי) חיימוביץ': השאלה היא אם תואר אקדמי הוא זה שיבטיח שהוא יבין, או שדווקא יכול להיות שבן אדם שיש לו הרבה מאוד ניסיון בשטח יבין יותר ממי שיש לו תואר אקדמי.

שמואל מורן: נכון מאוד.

שמואל מורן: אז פה נכנסים לבעיה של שילוב.

שמואל מורן: כן, גברתי.

שמואל מורן: אז באמת זאת הבעיה.

שמואל מורן: זה בדיוק הנקודה.

שמואל מורן: זה נכון לגבי הניסיון, מקובל.

שמואל מורן: ולא נכון מבחינת הרמה האקדמית שלו, היא צריכה להיות כזאת שהוא יוכל לפחות באותה רמה מינימלית, הוא לא צריך לדעת את הכול, אבל שהוא יבין למה אנשים מלמדים בצורה כזאת, זה א'.

שמואל מורן: ו-ב', בקורסים, עוד נדבר על רמת התלמידים, רמת תלמידים היא קצת קשה, תלמידים שבקושי גמרו 12 כיתות, להביא להם נושאים מורכבים כדי שהם יבינו את הדברים אתה לא יכול בקצב הכתבה.

שמואל מורן: נעשה ניסיון על ידי מישהו אחר - - - והעביר להם בקצב הכתבה, פשוט הכתיב להם את הנושאים.

שמואל מורן: זה היה אסון.

שמואל מורן: והמוסד הסכים כי זה התאים לו.

שמואל מורן: אז יש שיקול מסחרי, וניזהר שלא ניפול לידיים של שיקולים מסחריים.

מיכל (מיקי) חיימוביץ': אני מודה לך, תודה רבה.

מיכל (מיקי) חיימוביץ': איזה תואר אקדמי זה אגב?

לירון אדלר מינקה: אני אעיר שני דברים לגבי מה שנאמר כאן.

לירון אדלר מינקה: קודם כל, בעבר המשרד לא הכיר בתוכניות הכשרה, אלא רק פיקח על הבחינות; הוא יכול היה לייעץ אבל לא לפקח.

לירון אדלר מינקה: עכשיו חלק מהפיקוח פה מכיל גם את מספר השעות שצריך להקדיש לכל נושא וכמה שעות צריך הכשרה מעשית.

לירון אדלר מינקה: אנחנו נראה את זה אחר כך, יש כאן מענה לנושא הזה.

לירון אדלר מינקה: מבחינת תואר אקדמי, צריך לזכור, אנחנו בתקנות של הסדרת עיסוק, אנחנו צריכים לראות שאנחנו לא דורשים דרישות גבוהות מדי כדי לאפשר למי שיכול לעבוד בזה לעבוד.

לירון אדלר מינקה: שוב, המשרד מפקח על הדברים.

לירון אדלר מינקה: השיקול שהמרכז המקצועי יוכל לעבוד עם המרצים הוא שיקול רלוונטי, אבל זה לא אומר שמי שאין לו תואר אקדמי לא יוכל לעשות את זה, וגם את זה צריך לקחת בחשבון.

לירון אדלר מינקה: זאת אומרת, אם מבחינה מקצועית האמירה של המשרד היא שניסיון בשטח ותעודת בגרות ודברים כאלה יכולים להיות מספקים ולא רק תואר אקדמי, צריך לקחת גם את זה בחשבון כדי לא למנוע יותר מדי.

מיכל (מיקי) חיימוביץ': טוב, נמשיך.

לירון אדלר מינקה: בזמנו, כשחוקקו את החוק, נקבעה חלוקה של מדבירים לפי כמה רמות.

לירון אדלר מינקה: הרמה הבסיסית ביותר זה מדביר בדירות, זה גם בדירות ובשטחים קטנים יותר, במשרדים קטנים ובמקומות פחות מסובכים.

לירון אדלר מינקה: רישיון במבנים ובשטח פתוח זה הדברה שנעשית בחוץ ובמקרים יותר מורכבים.

לירון אדלר מינקה: ורישיון מדביר באיוד זה הדברה בגז, שזה בעצם הדבר שיש בו הכי הרבה סיכון, וזה הרמה הגבוהה יותר.

לירון אדלר מינקה: לגבי רישיון מדביר צבאי – בחוק נאמר שזה הרישיון הבסיסי, של רישיון מדביר בדירות; ועוד לפי הצורך, כשיש מקומות בצבא שיש בהם צורך, צריך לאשר ברישיון ספציפית דברים שמותר למדביר צבאי לעשות מתוך הרישיון של מדביר במבנים בשטח פתוח.

לירון אדלר מינקה: זאת אומרת, לא רישיון באיוד, מדביר צבאי לא יכול להיות מדביר באיוד, אבל הוא כן יכול להיות עם הסמכה ספציפית לעשות דברים שיכול לעשות מדביר שיש לו רישיון למדביר בשטח פתוח.

לירון אדלר מינקה: ולכן גם השוני בהכשרה.

לירון אדלר מינקה: אולי המשרד ירצה לפרט על התכנים בהכשרה בהקשר הזה?

מיכל (מיקי) חיימוביץ': רן?

מיכל (מיקי) חיימוביץ': אלון?

מיכל (מיקי) חיימוביץ': מישהו מכם?

מיכל (מיקי) חיימוביץ': אני חושבת שכיוון שזה דיון יחסית רגוע, מבחינתי אפשר להשאיר לכולם המיקרופונים פתוחים, ומי שרוצה להגיד משהו, שיגיד.

אלון זקס: אני יכול להתייחס אם אתם רוצים לדרגות של הרישיון.

אלון זקס: בנינו את זה כשעשינו את החוק ב-2016, כשמטרה הייתה לייצר דירוג בין הצרכים של שוק ההדברה מצד אחד לבין המורכבות שלה מצד שני, ויש פה למעשה שתי דרגות עיקריות.

אלון זקס: הנושא של הדברה באיוד, שהוא נישה אומנם קטנה אבל נישה מורכבת יחסית ומסוכנת, ולכן נדרש רישיון מיוחד לזה.

אלון זקס: וכל הנושא לאור דין ודברים עם צה"ל, לאור הצורך של מדביר צבאי עם תוכנית הכשרה משלו, שמן הסתם תיקבע בהמשך.

אלון זקס: לכן עשינו את המדרגים האלה.

אלון זקס: לכל מדרג יש את היכולות שלו, את הצרכים שלו, וכמובן את ההכשרה שלו, ויש מנעד, שאחרי שנה שאתה מדביר בדירות אתה יכול לעבור ולעשות גם את דרגת הרישוי השנייה.

אלון זקס: ומי שהוא מדביר באיוד זה אומר שהוא יכול להדביר גם במבנים ושטחים פתוחים וגם בדירות.

אלון זקס: ולכן יצרנו איזון בין הצרכים שיש בשטח לבין ההכשרות והנחיצות שלהם בפועל, ולכל אחד מהם עשינו התאמה של ההכשרה הנדרשת.

אלון זקס: זה מה שאתם תראו פה ובתוספת, מן הסתם, יש גם את הפירוט של שעות הלימוד.

מיכל (מיקי) חיימוביץ': טוב, נמשיך.

מיכל (מיקי) חיימוביץ': נעשה פה הפסקה.

מיכל (מיקי) חיימוביץ': שמואל מורן, רצית להתייחס לתקנה 8?

שמואל מורן: כן.

שמואל מורן: בעניין של השעות יש פה איזושהי מלכודת, מכיוון שעשו חצי-חצי לשלב הראשון של המדבירים, מדבירי דירות, ולשלב השני.

שמואל מורן: אז עשו סדר.

שמואל מורן: אבל הסדר הזה הוא מכני והוא לא אומר הרבה, כי בשלב הראשון, כשמדברים על הנושאים, למשל, נושא מכרסמים זה נושא גדול, זה נושא שלוקח לו ביחד עם כל החולייתנים, זה בערך 38 שעות, זה הרבה.

שמואל מורן: אבל בפן הזה יש גם תיקנים.

שמואל מורן: כולם יודעים מה זה תיקנים, זה נושא פופולרי מאוד ובעייתי, ועבודה רצינית של המדבירים, סביב תיקנים, סביב זבובים, צריך ללמוד אותם לעומק ולדעת אותם, לא לחלק אותם שלאחר מכן, כשיהיה מדביר שטחים פתוחים אז יעבדו על התיקנים.

שמואל מורן: לא, תיקנים זה בדירות.

שמואל מורן: זאת אומרת, פה צריך הרבה הרבה יותר שעות.

שמואל מורן: שיווי המשקל בשעות – עוד נדבר על הנושא של הכשרה מעשית, אבל גם התיאורטי פה הוא גדול מאוד, הרבה שעות.

שמואל מורן: אני לא בטוח עד כמה אני מדייק, כי את הנושא האטימולוגי אני לא ממש מכיר.

שמואל מורן: אבל כעיקרון אני יודע שזה היה הרבה שעות בקורסים שהיו - - -

מיכל (מיקי) חיימוביץ': סליחה שאני קוטעת אותך.

מיכל (מיקי) חיימוביץ': אדוני אומר ש-94 שעות לימוד עיוני זה יותר מדי?

שמואל מורן: אני לא רוצה להתייחס לחוק, כי אנחנו מדברים על התקנות.

שמואל מורן: אני יודע שזה לא במקום.

שמואל מורן: אבל אני מקווה שתקשיבו לי.

שמואל מורן: יש לנו בעיה עם החוק שנחקק, גם כן, לא הייתה התייעצות, הייתה פה איזושהי טעות מסוימת.

שמואל מורן: במבט.

שמואל מורן: נעזוב, החוק קיים.

שמואל מורן: נקודה.

שמואל מורן: אבל זה יוצר אילוצים מבחינת מה אנחנו נותנים בחלק הראשון ובחלק השני.

שמואל מורן: ואגף הדברה, זה שצריך אחר כך לעבוד מולנו, מול המערכת המקצועית, אני מבין את הקשיים שלהם, כי זו בעיה, איך אתה מחייב את האנשים ללמוד פחות על דבר שצריך יותר.

שמואל מורן: יש פה ניגוד אינטרסים.

שמואל מורן: יש פה בעיה.

מיכל (מיקי) חיימוביץ': אבל אני מנסה לקחת את הניגוד הזה למקום מעשי.

שמואל מורן: לכן יתכן מאוד שצריך לתת יותר חופש או לבדוק עוד פעם בוועדה המייעצת את האיזון בין השעות שהולכות לידע בסיסי שחייב להיות בשלב המדביר בדירות, ואחר כך את הנושא של השלמות, הרחבה וריענון, לשלב השני.

מיכל (מיקי) חיימוביץ': אני מנסה להבין, 94 שעות זה נראה לי לא מעט כשעות מעשיות.

מיכל (מיקי) חיימוביץ': אין לך בעיה עם זה, נכון?

שמואל מורן: אני חושב שצריך יותר בשלב הזה - - -

מיכל (מיקי) חיימוביץ': זה 94 שעות עיוני ו-60 שעות מעשי.

שמואל מורן: זה יהיה צריך להיות יותר.

שמואל מורן: אני לא רוצה לקבוע עכשיו.

שמואל מורן: אני חושב שאפשר לתת לוועדה המייעצת לעבוד על הדברים האלה, אבל לדעתי היה צריך להשלים פה עבודה.

מיכל (מיקי) חיימוביץ': כיוון שכתוב פה לפחות, אז אני משאירה את האופציה שאחרי זה אם ירצו יותר מבחינה מקצועית אז יוכלו יותר.

לירון אדלר מינקה: המשרד כאן קבע בעצם את השעות המינימליות שבאופן עקרוני מוסד שעומד בשעות האלה אמור לקבל אישור אם מתקיימים כל התנאים האחרים.

לירון אדלר מינקה: אבל 94 שעות עיוניות ו-60 מעשיות זה מספיק כדי לקבל הכרה.

לירון אדלר מינקה: זה נכון שכל מוסד יכול להוסיף אחר כך אם הוא רוצה, אבל המשמעות של שעות מינימליות היא שהם אמורים להכיר גם בשעות כאלה.

לירון אדלר מינקה: הפירוט של הנושאים מופיע בתוספות, ויש חלוקה לפי עניין של רמת ידע מלאה, חלקית או בסיסית, לפי כל סוג הכשרה.

לירון אדלר מינקה: חלק א' זה ההכשרה הבסיסית, של מדביר בדירות, חלק ב' זה הכשרה של מדביר במבנים בחלק פתוח, וחלק ג' - - -.

לירון אדלר מינקה: זה בחלוקה לפי סוגים של מדבירים, - - -, תכשירי הדברה, יש כאן חלוקה של השעות.

מיכל (מיקי) חיימוביץ': זה ממש הנושאים של מה הם לומדים.

לירון אדלר מינקה: כן.

מיכל (מיקי) חיימוביץ': טוב, אני לומדת פה הרבה דברים.

מיכל (מיקי) חיימוביץ': נמשיך.

מיכל (מיקי) חיימוביץ': אנחנו בפרק ב': בחינות.

לירון אדלר מינקה: עיון בבחינה והשגה – זו תקנה שהכנסנו בהסכמה עם המשרד לגבי עיון והגשת השגה, אבל אתמול רצו לעשות תיקון לנוסח הזה, אז אני אקריא.

לירון אדלר מינקה: באופן מהותי הוא מאפשר את העיון ואת ההשגה, רק אנחנו כתבנו כאן שזה יהיה בזמן שונה, והמשרד הגיע למסקנה שבזמן שמגיעים לעיון בבחינה אפשר יהיה כבר להגיש את ההשגה כדי שזה יהיה יותר יעיל.

לירון אדלר מינקה: זאת אומרת, במבחן בכתב הרשם אמור להזמין את כל הנבחנים שנכשלו אם הם רוצים להגיע לעיין, ואז קובעים מועד לעיון ובמועד הזה גם אפשר יהיה להגיש השגה.

לירון אדלר מינקה: ובסעיף (ב), מי שנכשל במבחן המעשי צריך להגיש בקשה לעיין בסיכום המבחן, ואז לפי הבקשה יזמינו אותו לעיין, ובזמן שהוא מגיע לעיין בסיכום המבחן המעשי הוא יוכל גם להגיש השגה.

לירון אדלר מינקה: זה הנוסח המבוקש, במקום הנוסח שמופיע כאן.

מיכל (מיקי) חיימוביץ': אוקיי.

מיכל (מיקי) חיימוביץ': ברק אריאלי, יושב-ראש ארגון המדבירים ביקש לקבל זכות דיבור.

מיכל (מיקי) חיימוביץ': שלום, אדוני.

ברק אריאלי: שלום לכולם.

ברק אריאלי: אני אשמח להתחיל דווקא מהסוף, שהחוק כבר קיים מעל ארבע שנים, הוא בתוקף.

ברק אריאלי: ואחרי ניסיון – כי ערב כניסת החוק לא ממש הקשיבו לאנשי המקצוע שחיים את השטח, מה צריך להיות בחוק ואיך הוא צריך להירשם.

ברק אריאלי: הם סירבו.

ברק אריאלי: היום בחוק כבר ארבע שנים בתוקף, והמצב מידרדר.

ברק אריאלי: במקום לשפר את הרמה המקצועית, להרים את הרמה, לתת יותר ביטחון ובטיחות לתושבי המדינה, לכולנו, המצב הפוך.

ברק אריאלי: זה מתחיל בזה שיש את מה שאלון הציג קודם, את המוטציה, אני קורא לזה מוטציה.

ברק אריאלי: מדביר הדירות – זה לא קיים בשום מקום בעולם.

ברק אריאלי: זה מוטציה שהמציאו פה בישראל, וזה לא עובד.

ברק אריאלי: זה לא עובד.

ברק אריאלי: מי שמתקדם ממדביר דירות לשלב הבא הם אחוזים מעטים מאוד.

ברק אריאלי: רמי מנליס נמצא פה ויוכל להציג נתוני אמת, כמה אנשים מתקדמים ממדביר דירות לשלב מדביר שטחים פתוחים, וכן הלאה.

ברק אריאלי: בנושא זמן הלימוד – יש היום מעל 40 מזיקים תברואיים.

ברק אריאלי: אם תסתכלו בחוק ההדברה, יש מעל 40 סוגים, והקצו לזה 40 שעות לימוד אקדמיות.

ברק אריאלי: ד"ר שמואל מורן נמצא פה והוא יכול להעיד, הוא מומחה מפורסם בארץ ובעולם, והוא יוכל להסביר שאפילו למכרסמים הוא לא יכול להקדיש שעה לכל סוג מכרסם.

מיכל (מיקי) חיימוביץ': כן, זה מה שהוא אמר קודם.

ברק אריאלי: כן, אי אפשר.

ברק אריאלי: יש פה בעיה גם בחלוקת השעות.

ברק אריאלי: לגבי המכתב שנשלח היום בבוקר, אני מתנצל שזה נעשה ככה בדקה ה-99.

ברק אריאלי: צריכים להבין שאחרי שישבנו פגישה אחת עם נציגי המשרד והבהרנו את הדברים, לא נרשם הכול בפרוטוקול שלהם.

ברק אריאלי: הגשנו מכתב עם הערות.

ברק אריאלי: קיבלנו תשובה למכתב אחרי שנה וחודשיים.

מיכל (מיקי) חיימוביץ': מה?!

ברק אריאלי: אני הייתי המום כשקיבלנו את מכתב התגובה אחרי שנה וחודשיים.

ברק אריאלי: ומאז שקיבלנו היו חגים, יש את בעיית הקורונה, יש מינים פולשים, מינים מתפרצים בארץ.

ברק אריאלי: קבלו את התנצלותי בשם כל הארגון.

ברק אריאלי: לסיכום, אני חושב שחייבים כרגע להחזיר את התקנה לשולחן הדיונים, לדון עם אנשי מקצוע מהשטח.

ברק אריאלי: יושב פה ד"ר שמואל מורן, יושב פרופ' שלמה נבארו, אנשי מקצוע, ולא דנו ולא הקשיבו.

ברק אריאלי: ואם תסתכלו במסמכים, כל מה שביקשנו, הכול נפסל.

ברק אריאלי: מי שקיבלו אור ירוק לבקשותיהן זה המכללות והמכללות הקטנות.

מיכל (מיקי) חיימוביץ': סליחה, אתה יכול לתת לי בראשי פרקים את עיקרי ההשגות שלכם?

מיכל (מיקי) חיימוביץ': למה זה מתייחס?

מיכל (מיקי) חיימוביץ': לכמות השעות בקורס?

ברק אריאלי: גם כמות השעות.

ברק אריאלי: גם רמת ההרצאות.

ברק אריאלי: אין הכשרה מעשית.

ברק אריאלי: הרי לא יכול להיות שאיש מקצוע שלוקח חומר הדברה יוצא לפעול בלי שעבר איזושהי תקופה עם מישהו ותיק ממנו שיראה לו איך למהול, איך פותחים - - -

מיכל (מיקי) חיימוביץ': כן, אני הבנתי שאתם מאוד רוצים סטאז'.

ברק אריאלי: הרי הדבר הכי פשוט – יש היום מעל 50 סוגי בורות ביוב.

ברק אריאלי: איך הוא אמור לדעת לפתוח את זה?

ברק אריאלי: זה לא מספיק שהוא יושב בכיתה ועובר הכשרה מעשית.

ברק אריאלי: אני אומר לכם, חברים, ארבע שנים ושלושה חודשים החוק לא שיפר את הרמה, ואני נתקל בזה יום יום.

ברק אריאלי: מתקשרים אליי מדבירים שסיימו קורס, קיבלו רישיון ביד, והם לא יודעים לפתור בעיות, לא יודעים להגיע לבעיה.

ברק אריאלי: ומי שחושש להתייעץ, יוצר נזקים ללקוחות, סכנה לסביבה, פיזור עודפי רעלים מטורף.

ברק אריאלי: אם תתנו עוד פעם זכות דיבור לד"ר שמואל מורג, אתם תראו שכבר מצאו שאריות רעל מכרסמים במי הים.

ברק אריאלי: יש פה בעיה.

ברק אריאלי: אנשים לא יודעים לזהות במאה אחוז בגלל צמצום וחוסר שעות, ומפזרים עודף רעלים.

ברק אריאלי: לא מייעצים במדויק ללקוח איך להימנע כי הם לא יודעים בעצמם.

ברק אריאלי: הם לא יודעים בעצמם.

ברק אריאלי: אני מתעסק לפעמים יום שלם בלעזור למדבירים אחרים במקום להתעסק בדברים, וגם זו אחת הסיבות שהמכתב הגיע באיחור.

ברק אריאלי: אתמול קיבלתי טלפון מגברת שהמדביר לא ידע להגיד לה מה המרכיב של רעל עכברים שהוא שם אצלה, כי הכלב אכל את החולדה שמתה והיא מיהרה לווטרינר, אז הוא אמר לה, דברי עם ברק, הוא יגיד לך את שם החומר ואיך לטפל בו.

ברק אריאלי: חייבים לשבת על זה מחדש.

ברק אריאלי: אתם לא רוצים סף כניסה, אז צריך להרים את רף מבחן קבלת הרישיון.

ברק אריאלי: חייבים להרים את שעות הלימוד כחובה, לא להשאיר את זה בידי המכללות, כי יש היום מודה חדשה של מכללות בוטיק.

ברק אריאלי: יש מכללות שמעבירות ב-30 שעות איך לעבור את המבחן.

ברק אריאלי: זה מצב לא טוב, לא לאדם, לא לסביבה ולא למקצוע.

מיכל (מיקי) חיימוביץ': אבל זה בדיוק מה שהתקנות האלה אמורות לתקן, שלא יהיה מצב כזה של מכללה שב-30 שעות עושה קורס.

מיכל (מיקי) חיימוביץ': זה בדיוק מה שהתקנות האלה אמורות לעשות.

מיכל (מיקי) חיימוביץ': יש פה סף מינימום הרבה יותר גבוה מזה.

מיכל (מיקי) חיימוביץ': יש פה התייחסות לפרטים.

מיכל (מיקי) חיימוביץ': זה הרעיון פה, לסדר את הסיפור הזה.

ברק אריאלי: עדיין זה לא מספיק, גברתי.

ברק אריאלי: זה לא מספיק.

ברק אריאלי: אי אפשר ללמד על יתושים שהם מעבירי מחלות, מחלות מאוד מסוכנות, שעה אקדמית על זה.

ברק אריאלי: אי אפשר.

ברק אריאלי: זה נושא מאוד מעמיק, ויש המון סוגי יתושים ויש סוג שהוא מין פולש שהמשרד לא הצליח לעצור אותו.

מיכל (מיקי) חיימוביץ': מה, לדעתך, סך שעות מינימלי עיוני שמתאים לקורס כזה?

ברק אריאלי: אני למדתי במשרד הבריאות לפני כ-20 שנה, ולמדתי 240 שעות, וזה ללא שבוע שטח שהיינו מחויבים וכדומה.

ברק אריאלי: מאז נוספו מינים פולשים לארץ.

ברק אריאלי: נוספו עוד כל מיני שינויים.

ברק אריאלי: יש חוק שצריכים לדעת אותו.

ברק אריאלי: צריכים היום לבצע ניטור ברמה של גם אם אני מזהה רגל, אני צריך לדעת להתאים את הטיפול לזה.

ברק אריאלי: יש אנשים שעוברים מבחנים והם לא יודעים להבדיל בין נימפה של תיקן לפרעוש, והם עוברים את המבחן.

ברק אריאלי: זה בעייתי.

ברק אריאלי: אני אומר עוד פעם, אני באמת מבקש, לא בשבילי, בשביל הציבור ובשביל הסביבה, אני מבקש להחזיר את התקנה לשולחן הדיונים ושנציגי המשרד ידונו איתנו הפעם ברצינות ויגייסו את מיטב המומחים בארץ להסדיר את התקנה ברמה שראויה למדינה מתקדמת כמו מדינת ישראל.

ברק אריאלי: תודה רבה.

מיכל (מיקי) חיימוביץ': אני רוצה לשמוע את ההתייחסות של המשרד להגנת הסביבה.

מיכל (מיקי) חיימוביץ': גל זגרון, בבקשה.

גל זגרון: תודה.

גל זגרון: אני גל זגרון, מנהלת אגף מזיקים והדברה, ואני אשמח אם עו"ד רן סלבצקי ישלים אותי.

גל זגרון: אני הצטרפתי לכרכרה הזאת בכברת הדרך האחרונה ואנחנו מאוד מתרגשים ומצפים לאישור התקנות כדי שנוכל לעשות את כל מה שברק אריאלי הצביע עליו כחסרונות.

מיכל (מיקי) חיימוביץ': אבל הוא מדבר פה על סך מינימום של מספר שעות שלא מספיק בתקנות האלה.

גל זגרון: כן.

גל זגרון: היה דין ודברים מאוד ארוך לגבי השעות.

גל זגרון: צריך לזכור שכשברק עשה את הקורס, לא היו שלושה סוגי רישיונות ובעצם הכמויות שהוא מדבר עליהן זה הכמויות להכול ביחד.

גל זגרון: בנוסף, בתקופה שברק עשה את הרישיון, זה היה לפני חוק הסדרת העיסוק בהדברה תברואית.

גל זגרון: ולמעשה, רוב מי שעסק בהדברה לא עבר שום הכשרה ולא היה בעל רישוי, כי הם היו עובדי הדברה.

גל זגרון: אז היום אנחנו במצב הרבה יותר טוב.

גל זגרון: אנחנו גם קיבלנו מכתבים מארגון המדבירים שהמצב מאוד השתפר.

גל זגרון: אז אנחנו מופתעים לשמוע עכשיו שהמצב נהיה יותר גרוע.

גל זגרון: והמטרה שלנו היא לפקח על ההכשרות ולדרוש את המינימום.

גל זגרון: היום הקורסים הרבה יותר קצרים ברובם ממה שאנחנו קבענו.

גל זגרון: למעשה, אנשים ניגשים לדרגה השנייה של הרישיון ללא קורס.

גל זגרון: זאת אומרת, עושים רק קורס אחד בתחילת הדרך ולא עושים קורס נוסף.

גל זגרון: אז עכשיו יש פה דרישה גם לשלושה קורסים, גם להכשרה מעשית, ואנחנו מקבלים הערות על כך שבאמת חסרה הכשרה מעשית, אז הכנסנו שעות מינימום של הכשרה מעשית.

גל זגרון: השנה עשינו לראשונה מבחנים ממוחשבים והוספנו למבחנים סקר לגבי ההכשרה, לפני המבחן ואחרי המבחן.

גל זגרון: ההערה שחוזרת, מעבר לזה שאנחנו רואים שיש נבחנים שמעידים על כך שהם לא עשו הכשרה לקראת המבחן, המשובים מעידים על כך שחסרות כיום שעות מעשיות, ולכן הכנסנו את זה וזה מופיע, כפי שאתם רואים, יש X שעות מעשיות מינימליות.

גל זגרון: היה פה תהליך סדור ומאוד ארוך מול ארגון המדבירים ודין ודברים, ואני אתן לרן להשלים את דבריי.

רן סלבצקי: אני חושב שגל התייחסה כמעט לכל הדברים.

רן סלבצקי: אני רק אעיר שהיה הליך רב שלבי, גם הליך RIA שדנו בדברים גם עם ארגון המדבירים וגם עם נציגים אחרים, וגם אחרי זה הפצנו לקבלת הערות.

רן סלבצקי: אנחנו יצאנו לדרך עם מספר שעות נמוך יותר, ובעקבות הערות שהתקבלו, מספר השעות עלה.

רן סלבצקי: כמו שלירון ציינה בעבר, הקול שלא נשמע פה הוא הקול של התלמידים החדשים שצריכים לקבל קורס סביר.

רן סלבצקי: מדובר פה בדרישת מינימום.

רן סלבצקי: כמובן, יש לנו חשש שכולם ירדו למינימום - - -

מיכל (מיקי) חיימוביץ': הבעיה היא שהאינטרס של מכללות במקרה כזה הוא תמיד ללכת על המינימום, כי אתה יודע, מבחינתם עדיף שזה יהיה כמה שפחות.

רן סלבצקי: אם בקורס יש יותר שעות, הם יכולים לגבות עליו מחיר.

רן סלבצקי: אבל ברור שהם ישאפו למינימום.

רן סלבצקי: יש לנו את החשש הזה.

רן סלבצקי: אני רק אומר ששיעורי חזרה למבחן וכן הלאה הם לא בדרישת הרגולטור.

רן סלבצקי: המכללה תוכל לעשות את זה.

רן סלבצקי: אמור להיות לה אינטרס שתלמידים יעברו בהצלחה.

רן סלבצקי: אנחנו גם נפרסם את מספר העוברים בכל מוסד.

רן סלבצקי: אנחנו יכולים לשלול הכרה ממוסד שהתלמידים שלו עברו בשיעורים מאוד נמוכים, כפי שכבר הוקרא.

רן סלבצקי: אנחנו רוצים להביא לקפיצת מדרגה.

רן סלבצקי: היום אנחנו במצב שיש הכשרות ואיש הישר בעיניו יעשה, כמו שנאמר, חלק בלי הכשרות בכלל, חלק בהכשרות לא מפוקחות.

רן סלבצקי: אנחנו רוצים לייצר סטנדרט גבוה, הרבה יותר מפוקח, עם פירוט מאוד רחב של השעות שנדרשו.

רן סלבצקי: לא יוכלו להקדיש 30 שעות ל-X ול-Y.

רן סלבצקי: גם יש חלוקה בתקנות של הנושאים הכלליים.

רן סלבצקי: וגם כל בקשה תהיה מאוד מאוד מפורטת.

רן סלבצקי: אנחנו נאשר סילבוס עד רמת מה ילמדו בכל שעה, ונראה שהמבנה הזה סביר.

רן סלבצקי: נאפשר גמישות מסוימת למוסדות, אבל הכול יעבור אישור של אנשי מקצוע.

מיכל (מיקי) חיימוביץ': כשאתה אומר אנשי מקצוע, זה אנשי המשרד?

מיכל (מיקי) חיימוביץ': או שמי שיאשר את התוכניות האלה יהיה נציג של ארגון המדבירים?

רן סלבצקי: לא, לא.

רן סלבצקי: הרשם שהוא בעל התפקיד שהוגדר בחוק, ולו יש את הסמכות להכיר בתוכניות ההכשרה, לתת את הרישיונות, לבטל את הרישיונות, הוא בעצם הפסיליטייטור הכי משמעותי, הוא זה שיחתום על ההכרה.

רן סלבצקי: יהיו תחתיו אנשי מקצוע שיבצעו את כל הבדיקות, יעבירו ריג'קטים, נקבל תשובות.

רן סלבצקי: יהיה לנו תהליך.

רן סלבצקי: לכן גם אפשרנו בתקנות מספיק זמן מהבקשה הראשונה עד לתחילת ההכשרה, כדי שנוכל לעשות איזשהו הליך מול המוסד לשיפור ולטיוב התוכנית, ולא נאשר תוכניות שלא יהיו מספיק טובות ולא יהיו מספיק עשירות.

רן סלבצקי: ושוב אני אומר, אנחנו כמשרד שהאחריות שלנו היא על בריאות הציבור, היינו שמחים שכל קורס יהיה פי חמש שעות, תיאורטית.

רן סלבצקי: אבל אנחנו צריכים לאזן בין האינטרסים הכלכליים של המכללות, של התלמידים, ואנחנו צריכים להציב מינימום שיאפשר לנו לישון בשקט, שהתלמידים האלה הוכשרו ברמה טובה, לצאת מחר בבוקר להיות מדביר בדירות בשלב הראשון, שהם יכולים לזהות לפחות את המזיקים שאסור להם לטפל בהם.

רן סלבצקי: אבל הם לא צריכים לדעת איך להדביר מזיק שאסור להם להדביר, אלא הם צריכים לדעת אותו ברמת הזיהוי.

רן סלבצקי: מזיק שהם צריכים להדביר, הם צריכים לדעת עליו הרבה יותר.

רן סלבצקי: ולכן יש דיפרנציאציה כזאת, היא מפורטת מאוד בתוספת.

רן סלבצקי: אנחנו גם נפרסם כמובן סילבוסים לדוגמה, ומאוד נעזור למוסדות להבין את הרף.

רן סלבצקי: אבל אני חושב שאנחנו מדברים עכשיו בשיח תיאורטי.

רן סלבצקי: אנחנו מבינים שיש בעיה.

רן סלבצקי: זה קושי מאוד גדול שהם עוברים בחינה בלי קורס שאנחנו מכירים בו, אבל זה המצב כבר שנים.

רן סלבצקי: והרעיון הוא להרים את הרף ולפעמים האויב של הטוב מאוד הוא לנסות להיות מצוין, אבל גם לזה יש מחיר.

מיכל (מיקי) חיימוביץ': אני שומעת אותך, ברק, אני שומעת אותך, שמואל מורן.

מיכל (מיקי) חיימוביץ': אני מבינה, אתם אנשים רציניים שמשקיעים בזה, זה מפעל חייכם, ואני מבינה את הדאגה.

מיכל (מיקי) חיימוביץ': גם אני חושבת שלנושא הזה יש השלכה על בריאות של אנשים ושל סביבה, והוא מאוד מאוד חשוב.

מיכל (מיקי) חיימוביץ': אבל יחד עם זאת, הבקשה הזאת עכשיו להתחיל להחזיר את זה חזרה לדיון, ואפילו אם אני אתייחס למצב הפוליטי, שאנחנו לא יודעים מה יקרה איתו ושיכול להיות שהוועדה הזאת תתפזר, ושוב פעם לא יהיו תקנות, ושוב פעם נהיה במצב פרוץ לחלוטין.

מיכל (מיקי) חיימוביץ': אז אני חייבת להגיד שעם כל הצער, ואני מודה, זה לא התחום השלי, אני לא מכירה, לא פרעושים ולא תיקנים, אני לא יכולה להגיד מה מספר השעות, אבל אני סומכת על אנשי המשרד להגנת הסביבה והזמן שהוקדש לזה, שבכל זאת יש פה סף מינימום שהוא טוב יותר ממה שהיום, והשאיפה שלנו היא להתקדם.

מיכל (מיקי) חיימוביץ': יכול להיות ואם בעוד שנה נגלה שההכשרה הזאת לא מספיקה, והשטח מוכיח שמסתובבים מדבירים שהם לא מספיק רציניים, אפשר יהיה להביא את התקנות האלה, לעשות את הדיון הזה מחדש, להעלות את זה שוב פעם על סדר היום ולתקן את זה שוב.

מיכל (מיקי) חיימוביץ': אבל ללכת שוב פעם חזרה למקום שבו אין כלום, אני מעדיפה שיהיו תקנות, גם אם יש לכם ביקורת עליהם, ושהתקנות האלה יסדירו את כל הנושא של הכשרה של מדבירים, כי זה נושא מאוד חשוב.

לירון אדלר מינקה: נשארו לנו רק עוד כמה תקנות.

לירון אדלר מינקה: בעצם בסעיף (ב) אנחנו אומרים שמיוני 2019 הייתה חובה שמי שמקבל רישיון מדביר יעבור תוכנית הכשרה.

לירון אדלר מינקה: יש תוכניות הכשרה שהתחילו בזמן הזה לפני התקנות, ובעצם האמירה כאן זה שתוכניות הכשרה שהתחילו מה-1 ביוני 2019 ועד עוד 90 ימים מהיום שבו נפרסם את התקנות, שזה יום התחילה, בעצם זו תהיה תוכנית הכשרה מוכרת על ידי המשרד, למרות שהיא לא עומדת כרגע בהוראות התקנות.

לירון אדלר מינקה: אבל ההבהרה היא שזה הכרה לתוכנית הספציפית הזאת עד סיומה של התוכנית, ואחר כך כבר יצטרכו להגיש בקשה להכרה לפי התקנות.

לירון אדלר מינקה: פשוט כי אם אנשים התחילו קורס אתמול, אז הם הסתמכו על זה שהם יוכלו לעבור.

לירון אדלר מינקה: הם בכל מקרה, כמובן, צריכים לעבור את המבחן, אבל תוכנית ההכשרה תוכר.

לירון אדלר מינקה: זה הסעיף האחרון.

לירון אדלר מינקה: את התוספות אנחנו לא צריכים להקריא.

לירון אדלר מינקה: אם יש למישהו הערה לגבי התוספות, אז אפשר להגיד עכשיו.

מיכל (מיקי) חיימוביץ': יש עוד מישהו שרוצה?

מיכל (מיקי) חיימוביץ': ברק אריאלי, אתה רצית להגיב עוד?

ברק אריאלי: לגבי מה שרן וגל אמרו, ולגבי מה שאת אמרת, אם התקנה עכשיו תעבור, יהיה מאוד מאוד קשה להחזיר אותה אחורה.

ברק אריאלי: זה כמו החוק היום, עם נושא מדביר הדירות, שזה מוטציה שאתם לא מצליחים להבין כמה היא בעייתית.

מיכל (מיקי) חיימוביץ': תסביר לי למה היא בעייתית.

מיכל (מיקי) חיימוביץ': מדביר דירות זאת התמחות, לא?

ברק אריאלי: אני אסביר לך.

ברק אריאלי: בן אדם מקבל רישיון להיכנס, לעשות את הסטאז' שלו, את השנה הראשונה שלו, במקום הכי רגיש – בבתים עם תינוקות, בבתים עם קשישים, בבתים עם מרותקי מיטה, עם בעלי חיים וכדומה.

ברק אריאלי: לאותו מדביר יש רישיון להיכנס למקום הכי רגיש במדינה ואין לו רישיון להיכנס לטפל בנמלים בחנות נעליים.

ברק אריאלי: זה עיוות לא נורמלי.

לירון אדלר מינקה: אבל זה כבר נקבע בחוק.

מיכל (מיקי) חיימוביץ': זה החוק.

מיכל (מיקי) חיימוביץ': זה לא התקנות.

ברק אריאלי: זה נקבע בחוק כי לא הקשיבו, והיום - - -

מיכל (מיקי) חיימוביץ': אני מבינה.

מיכל (מיקי) חיימוביץ': אבל אדוני, אני לא יכולה לעזור לך בזה כי זה החוק.

מיכל (מיקי) חיימוביץ': אנחנו עכשיו דנים בתקנות על ההכשרה.

ברק אריאלי: אני רוצה להגיד, סליחה, ברשותך.

ברק אריאלי: אם אתם תאשרו היום את התקנה, יהיה מאוד קשה להחזיר את זה אחורה ומי שיישא בנזק זה תושבי המדינה - - -

מיכל (מיקי) חיימוביץ': אבל אי אפשר להחזיר אחורה את החוק.

מיכל (מיקי) חיימוביץ': אני לא יכולה להחזיר אחורה את החוק.

ברק אריאלי: כמו שאי אפשר להחזיר את החוק, ככה גם יהיה קשה להחזיר את התקנה.

מיכל (מיקי) חיימוביץ': להיפך, אבל תקנות אתה יכול לתקן שיהיו יותר מחמירות אם ההכשרה לא תספיק.

ברק אריאלי: למען שלום הסביבה ושלום הציבור, אני מבקש לא לאשר היום את התקנות.

ברק אריאלי: חייבים לשפצר אותה.

ברק אריאלי: אם היא תעבור היום, יהיה מאוד מאוד קשה עוד שנה להחזיר את הגלגל אחורה ולהילחם.

ברק אריאלי: זה דורש המון המון אנרגיות, ומי שפעם ניסה לשנות תקנה או סעיף בחוק יודע.

ברק אריאלי: אם זה יאושר היום זה פגיעה, ואני לא יודע אם התקנה הזאת תשתנה ולא משנה כמה היא תפגע בסביבה ובציבור.

ברק אריאלי: חברים, אני מבקש בכל לשון של בקשה להחזיר את זה אפילו לתקופה מוגבלת, לחודשיים-שלושה לשולחן העבודה, ולהעלות את זה מחדש.

ברק אריאלי: ולהשתמש במיטב המומחים בארץ.

ברק אריאלי: יש פה אנשים שאפילו לא דיברו איתם.

ברק אריאלי: הם מומחים, מומחים למכרסמים, מומחים ליתושים, לטרמיטים.

ברק אריאלי: הנה מין חדש, איפה אפשר להכיל את כל הטרמיטים בשעת לימוד אקדמית?

ברק אריאלי: חברים, אי אפשר, אסור, זה יהיה חטא לעם ולסביבה לאשר היום את התקנה.

ברק אריאלי: באמץ, אסור.

מיכל (מיקי) חיימוביץ': תודה.

לירון אדלר מינקה: אני רוצה להעיר בהמשך למה שאמרת קודם.

לירון אדלר מינקה: לפי החוק, הייתה תקופת מעבר של שלוש שנים, ואחרי שלוש השנים האלה מדביר לא אמור לקבל רישיון בלי שהוא עובר תוכנית הכשרה.

לירון אדלר מינקה: בעצם כבר עכשיו אנחנו באיחור די גדול בגלל המצב שהיה בכל השנה האחרונה, והמשמעות של לא לאשר את התקנות או לעכב אותן זה שעוד תוכניות הכשרה מתחילות בלי הכרה בהן ועוד מדבירים מקבלים רישיון בלי הכרה בתוכנית הכשרה.

מיכל (מיקי) חיימוביץ': אני חייבת להודות שההתלבטות היא גדולה.

מיכל (מיקי) חיימוביץ': אבל אני חושבת שבנקודת הזמן הזו, לנוכח המציאות, להחזיר את זה חזרה – וכמו שלירון כבר הסבירה, אנחנו בעיכוב מאוד גדול.

מיכל (מיקי) חיימוביץ': אני מצרה על כך, ואני אומרת את זה לאנשי המשרד להגנת הסביבה – הדברים האלה לא מתנהלים כמו שצריך, אני לא מקבלת מפה תמונה של מהלך רציני מספיק.

מיכל (מיקי) חיימוביץ': אני מרגישה שהאנשים האלה מדברים מדם ליבם, ואני לא יכולה לא להתייחס לזה, במיוחד כמי שכל כך חשוב לה.

מיכל (מיקי) חיימוביץ': אבל אני גם מרגישה שאם בנקודת הזמן הזו אני לא אקדם את הנושא הזה, יכול להיות שהמצב יהיה יותר גרוע.

מיכל (מיקי) חיימוביץ': אין לנו שום הבטחה שבתוך חודשיים ייכנס איזשהו מהלך.

מיכל (מיקי) חיימוביץ': תגידו לי אתם, אנשי המשרד להגנת הסביבה, אתם מסוגלים להיכנס לעוד מהלך אינטנסיבי של חודש ולשפר את זה?

מיכל (מיקי) חיימוביץ': רן, בבקשה.

רן סלבצקי: כמו שנאמר, אנחנו בעיכוב מאוד גדול, בין היתר בגלל פירוק הממשלה ופיזורי הכנסת החוזרים ונשנים, אבל גם בגלל עבודה מקצועית ממושכת מאוד שעשינו in-house ובהתייעצות עם כל הגורמים.

רן סלבצקי: אין לי ספק שאנשים מדברים מדם ליבם וזה חשוב להם.

רן סלבצקי: אבל בסוף, הגורם שמתקין את התקנות הוא המשרד באישור הוועדה.

רן סלבצקי: עשינו דרך מאוד מאוד ארוכה, שמענו את כל הגורמים, דנו בכל הדברים, קיבלנו הערות בכתב מכל הגורמים - - -

מיכל (מיקי) חיימוביץ': אבל הנה, הם אומרים שלא התייעצו איתם.

רן סלבצקי: ישבנו עם כולם ושמענו את כולם.

רן סלבצקי: אנחנו לא חייבים לקבל את עמדתם בכל דבר.

רן סלבצקי: בסוף יש עוד איזונים שצריכים להילקח בחשבון.

רן סלבצקי: כל גורם פה הוא בעל עניין שאמור לראות את האינטרס שלו ואת הזווית שלו, וזה בסדר.

רן סלבצקי: אבל אנחנו צריכים לאזן בין האינטרסים הסביבתיים, האינטרסים של בריאות הציבור, האינטרסים של העוסקים ושל המעוניינים לעסוק בתחום, ולהציג לוועדה תמונה מאוזנת.

רן סלבצקי: אני חייב להגיד, אני חושב שהיה פה תהליך ארוך ויסודי בהכנה של התקנות האלה יותר מהרבה סטים של תקנות שיצא לי ללוות ולהגיש, ויוצא הרבה פעמים ברגולציה שהמפוקח לא מסכים עם הרגולציה, הוא לא מסכים עם כולה או לא מסכים עם חלקה.

רן סלבצקי: אם ישלחו אותנו עכשיו, כפי שאמרת, אנחנו לא יודעים מה יוליד יום ואם תהיה ועדה.

רן סלבצקי: אנחנו עובדים על התקנות האלה באופן רצוף כבר שנים.

רן סלבצקי: אני לא יודע מה יועיל עוד יום.

רן סלבצקי: ושוב, קיימנו את הדיונים, הקשבנו קשב רב, גורמי המקצוע שקלו את כל השיקולים.

רן סלבצקי: לא אטמנו אוזנינו ולא היינו מקובעים בדעתנו.

רן סלבצקי: אבל אנחנו היום בהפרה של החוק, ממשיכים לתת לאנשים רישיונות בניגוד לחוק כי הם לא עברו הכשרה מוכרת, כי הם לא עברו מבחינתנו הכשרה בכלל.

מיכל (מיקי) חיימוביץ': אני מבינה.

רן סלבצקי: גם גל רוצה להתייחס.

מיכל (מיקי) חיימוביץ': גל זגרון, בבקשה.

גל זגרון: אני רואה שגם אלון רוצה להתייחס.

גל זגרון: כפי שרן סלבצקי אמר, נעשה פה תהליך רציני מאוד, התייעצו פה עם כולם, אין בן אדם אחד שמלמד את מקצועות ההדברה בישראל שלא התייעצו איתו, שלא הקשיבו לו, שלא התכתבו איתו.

גל זגרון: התשובות התקבלו אחרי שנה בגלל שנערכו דיונים פנימיים מאוד סוערים על כל נושא ונושא, על כל שעה ושעה, על סילבוסים.

גל זגרון: בדקנו סילבוסים בחו"ל, עברנו מזיק מזיק.

גל זגרון: נעשתה פה עבודה מקצועית ושיג ושיח.

גל זגרון: וכמו שרן אמר, מבחינתנו שהקורסים יהיו אלף שעות, הכי ארוך שאפשר, שיהיו הכי מקצועיים שיש.

גל זגרון: בריאות הציבור זה גם בדמנו.

גל זגרון: זה השליחות שלנו.

גל זגרון: אני מומחית לבריאות הציבור, וזו המטרה שלנו.

גל זגרון: התחינה הזאת לא לאשר את התקנות לטובת בריאות הציבור, בעיניי היא פרדוקס גמור, כי אנחנו חייבים כבר לעשות סדר בהכשרות.

גל זגרון: אנחנו לא יכולים להמשיך לחלק רישיונות למדבירים בלי שהם יעברו הכשרה.

מיכל (מיקי) חיימוביץ': ברור.

גל זגרון: והמטרה שלנו פה זה לשמור על בריאות הציבור, זה המטרה שלנו.

גל זגרון: ואני מצטערת, אבל אני לא מצליחה להבין מה יהיה הרווח שלנו בזה שלא נאשר את התקנות, ואני גם לא לגמרי יורדת לסוף דעתם של הטענות כי אני לא שמעתי טענות קונקרטיות, גם לא דברים שהם מבוססים.

גל זגרון: אנחנו התייעצנו על כל נושא ונושא, על כל שעה ושעה, עם כל אנשי המקצוע בארץ, גם ממשלתיים וגם פרטיים.

גל זגרון: וזאת הפשרה שהצלחנו להגיע עליה שעונה, כמו שרן אומר, על כל הצרכים.

גל זגרון: גם על זה שלא נגרום עכשיו למי שכבר מלמד שייצא לאבטלה כי הוא לא יכול לעמוד בקריטריונים הגבוהים שאנחנו שמים, ולשים נטל לא הוגן על השוק ולא הוגן על מי שקיים, וגם בזה שכן נדרוש את המינימום ההכרחי.

גל זגרון: ושוב, צריך לזכור, אנחנו נאשר תוכנית תוכנית.

גל זגרון: זאת לא הכרה למוסד.

גל זגרון: אנחנו נאשר תוכנית תוכנית ואנחנו נגיע למכללות, כפי שכבר היום אנחנו מגיעים למכללות, אבל אין לנו את היכולת הפורמלית לעשות משהו עם זה.

גל זגרון: אנחנו נגיע למכללות ולתוכניות, אנחנו ניתן את ההערות שלנו, וכל תוכנית שוב פעם תאושר מחדש.

גל זגרון: זה המון המון עבודה לפתחנו שאנחנו רוצים לעשות כי אנחנו רוצים לשמור על בריאות הציבור.

מיכל (מיקי) חיימוביץ': ברור.

מיכל (מיקי) חיימוביץ': תודה רבה.

מיכל (מיקי) חיימוביץ': אני מרגישה שאני חייבת לתת עוד זכות דיבור.

מיכל (מיקי) חיימוביץ': רפי חפץ, אגרונום, מדביר, שלום לך, אדוני.

רפי חפץ: שלום.

רפי חפץ: למדתי להיות אגרונום שלוש שנים, ואנחנו כאילו רופאים של השדה, מטפלים במחלות ומזיקים בשדה או בעשבים.

רפי חפץ: שלוש שנים למדתי.

רפי חפץ: חוץ מאנטמולוגיה ופיתופתולוגיה, למדתי הרבה דברים אחרים.

רפי חפץ: ואני חושב שאותו דבר פה, אני בא אלייך הביתה בתור הרופא של הסביבה שלך, אני צריך לטפל בחדר שלך, בחדר שינה שלך, במטבח שלך, נגד מזיקים.

רפי חפץ: אני צריך לדעת המון דברים ולא רק על מזיקים.

רפי חפץ: אבל אני רוצה לשים דגש רק על המזיקים.

רפי חפץ: בהנחיות האלה, אם תרדו לסוף, יש סעיף ב', מזיקים והדברה, 42 שעות אקדמיות, לא שעה של שעון, אלא אקדמיות.

רפי חפץ: פחות או יותר בחוק מדברים על 40 מזיקים.

רפי חפץ: זה אומר שעה אקדמית למזיקים.

רפי חפץ: קחי את הטרמיטים - - -, תומר כבר למעלה משנה זיהה את המזיק הזה.

רפי חפץ: תחשבו כמה הדברות טרמיטים נעשו באזור פתח תקווה בשנה וחצי האחרונות.

רפי חפץ: נניח שתומר גילה אותו בדיוק כשהוא הגיע.

רפי חפץ: כמה מדבירים עשו הדברות ולא זיהו שיש להם משהו אחר ביד.

רפי חפץ: זאת אומרת, הם חשבו שיש להם משהו אחד - - -

מיכל (מיקי) חיימוביץ': רק שנייה.

לירון אדלר מינקה: המדביר הבסיסי בדירות לא יכול להדביר טרמיטים.

לירון אדלר מינקה: אסור לו.

מיכל (מיקי) חיימוביץ': אז אתה כאילו לוקח דבר ומערבב אותו עם דבר שני.

רפי חפץ: אז אני חוזר בי.

רפי חפץ: אז הדוגמה הזאת היא טובה, אבל בוא נעשה טובה יותר.

רפי חפץ: יתושים – איזה מדביר יודע לזהות בין יתושים שונים, וגם לא כתוב תמיד איזה יתושים.

רפי חפץ: מישהו יראה מחר את היתוש המצרי בארץ, הוא ידע מה זה?

מיכל (מיקי) חיימוביץ': אבל אדוני, היינו שמחים שכל מדביר יהיה אגרונום, אבל אנחנו יודעים שזה לא ריאלי.

מיכל (מיקי) חיימוביץ': זה לא ריאלי.

מיכל (מיקי) חיימוביץ': באמת.

מיכל (מיקי) חיימוביץ': יחד עם זאת, המצב היום הוא יותר גרוע.

מיכל (מיקי) חיימוביץ': אנחנו מנסים לשפר מצב, וצריך להיות לפעמים מציאותיים.

מיכל (מיקי) חיימוביץ': כרגע אלה התקנות שמונחות בפני הוועדה.

מיכל (מיקי) חיימוביץ': אני חוששת שאם אנחנו לא נאשר אותן, אנחנו נישאר בלי תקנות ובלי הכשרות ממוסדות בכלל.

מיכל (מיקי) חיימוביץ': אז מה עדיף?

מיכל (מיקי) חיימוביץ': מה עדיף?

מיכל (מיקי) חיימוביץ': אני שואלת באמת.

מיכל (מיקי) חיימוביץ': מה עדיף?

רפי חפץ: אני חושב שאם את מכניסה אלייך הביתה, לסלון שלך, מישהו שהולך לרסס חומרי הדברה שהם רעילים בצורה כזאת או אחרת, חייב להיות הרבה יותר מוכשר.

רפי חפץ: חייב להיות.

מיכל (מיקי) חיימוביץ': אבל זאת הסוגיה.

מיכל (מיקי) חיימוביץ': אנחנו מדברים פה על הכשרה.

מיכל (מיקי) חיימוביץ': אנחנו מדברים פה על זה שאנחנו רוצים לסדר את כל עניין הכשרות המדבירים.

מיכל (מיקי) חיימוביץ': טוב, אני מבינה את הכול ואני באמת מכבדת.

מיכל (מיקי) חיימוביץ': תודה רבה לך.

מיכל (מיקי) חיימוביץ': אלון זקס, תסיים בבקשה.

אלון זקס: אני אמשיך ממה שרפי חפץ אמר.

אלון זקס: קחו בחשבון שהיום הוא יכול להיכנס עם אפס שעות הכשרה.

אלון זקס: וזה אומר שהמצב אחרי התקנות של ההכשרה יהיה הרבה יותר טוב, הרבה יותר משמעותי.

אלון זקס: קחו בחשבון גם שזה איזשהו איזון שתמיד נעשה, באותה ועדה, לפני שלוש וחצי שנים שהבאנו את החוק, רצו שנעשה הכשרה הרבה יותר קטנה והרבה יותר קצרה.

אלון זקס: ולכן הנושא של השעות הוא הנושא שלקח לנו הכי הרבה זמן בתקנות, והסתכלנו עליו ובחנו אותו, וראינו אותו, וראינו מה קורה בעולם, והסתכלנו על הנושא המצרפי, כי מישהו במבנים ושטח פתוח הוא כבר אחרי שנה ניסיון, והוא גם למד והוא צריך ללמוד עוד קורס.

אלון זקס: ויש פה תוכנית שהיא טובה מאוד.

אלון זקס: יכול להיות שמוסדות יעשו קצת יותר או יתמקדו.

אלון זקס: צריכים לקחת בחשבון שיש השתלמויות שהמדבירים צריכים לעבור לאחר מכן, אחרי שהם ממשיכים - - -, וגם הניסיון.

אלון זקס: ולכן כל הדבר הזה, באופן מצרפי מביא לכך שאנחנו משנים את הסטטוס לסטטוס של הכשרה, הכשרה שאנחנו מפקחים עליה, הכשרה שאנחנו יודעים לאן אנחנו נכנסים.

אלון זקס: ואין ספק שיש לנו עוד הרבה עבודה ביישום שלה.

אלון זקס: אבל ללא ספק, אנחנו נכנסים לעולם אחר, למציאות אחרת שבה מי שמגיע הביתה נמצא אחרי הכשרה, מבין הרבה יותר טוב, מכיר הרבה יותר טוב ויודע גם לעבוד הרבה יותר טוב בנושא של הדברה תברואית.

אלון זקס: עשינו הרבה מאוד עבודה על זה, ואני חושב שאנחנו מביאים פה תקנות שבסך הכול נותנות מענה טוב ומגינות על הציבור בצורה הרבה יותר טובה ממה שיש היום.

מיכל (מיקי) חיימוביץ': לסיכום, אני שומעת את הדברים ואני שומעת את החששות, ואני לא יכולה להגיד שגם לי אין חששות.

מיכל (מיקי) חיימוביץ': ואנחנו מצביעים פה על משהו שאנחנו לעולם לא נדע אם הוא הדבר הכי טוב ומושלם, ובאמת מבטיח את ההכשרות המקסימליות המיטביות.

מיכל (מיקי) חיימוביץ': אבל לנוכח המציאות בשטח, כך שכל הענף הזה היום מופקר ולא מסודר, וכיוון שאנחנו נמצאים באקלים פוליטי לא בטוח ויש לי חשש שאם לא נעביר את זה עכשיו, זה לא יועבר עוד הרבה מאוד זמן, אני חושבת שכדאי מאוד שנצביע על התקנות כפי שהן הוקראו כאן, כולל התוספות.

מיכל (מיקי) חיימוביץ': מי בעד?

מיכל (מיקי) חיימוביץ': מי נגד?

מיכל (מיקי) חיימוביץ': בעד – 2

מיכל (מיקי) חיימוביץ': התקנות אושרו.

מיכל (מיקי) חיימוביץ': אין מתנגדים.

מיכל (מיקי) חיימוביץ': אין נמנעים.

מיכל (מיקי) חיימוביץ': אני מודיעה בזאת שהתקנות אושרו בוועדת הפנים והגנת הסביבה.

מיכל (מיקי) חיימוביץ': תודה רבה לכל מי שלקח חלק בדיון הזה.